Bokspeler moes rowers glo rondryRohan (links) en Runan. Foto: Facebook Die Leeus se Springboksenter Rohan Janse van Rensburg is glo saam met sy broer en ŉ vriendin deur rowers aangehou voor hy hulle moes rondry. Runan Venter, Janse van Rensburg se broer, het op Instagram van die angswekkende voorval vertel. Hy het gesê hy, Janse van Rensburg en die vriendin het Donderdagaand gelê en fliek kyk toe hy die honde hoor blaf en grom het. “Ek het buitentoe geloop om te kyk wat aangaan, toe kom drie swart mans met gewere op my afgehardloop en wil my skiet. Hulle bind my en haar [die vriendin] toe vas op die grond, sit die geweer teen ons koppe en sê as ons ŉ geluid maak, skiet hulle my broer.” Volgens Venter moes Janse van Rensburg hierna met die drie rowers rondry en hulle in ŉ township gaan aflaai met die goedere wat hulle gesteel het. Venter en die vriendin was intussen ure lank vasgebind. Die foto wat Runan op Instagram gedeel het. “Ure later het hy veilig by ons twee aangekom en ons prys God dat Hy letterlik al sy engele om ons gehad het in hierdie tyd. Wees dankbaar vir wat jy in jou lewe het – dis sekondes, dan verander jou lewe vir altyd,” het Venter gesê. Maroela Media kon nie onmiddellik vasstel waar die voorval plaasgevind het nie. Venter het kort ná die voorval ŉ foto van hom, Janse van Rensburg en die vriendin gedeel en gesê die foto is omstreeks 04:00 Vrydag geneem toe hulle drie vir die eerste keer weer veilig saam was. Janse van Rensburg sterk tans aan ná ŉ operasie nadat hy ligamente in sy knie geskeur het. Hy sal na verwagting vir die volgende drie maande buite aksie wees.